Nóg 'n oud-Bok kan Kings oorsee teister | Netwerk24
Deur Michael Green 20 Februarie 2020 19:30
Verlede naweek was dit Arno Botha wat drie drieë gedruk het in Munster se oorwinning van 68-3 oor die Kings in Ierland.
Kultusfiguur: Uzair Cassiem se rugbyloopbaan is besig om in Wallis nuwe hoogtes by die Scarlets te bereik. Foto: Gallo Images
Sondag pak die Kings die Scarlets in Llanelli in nog 'n Pro14-wedstryd en dié keer kan hulle maar uitkyk vir Uzair Cassiem.
Cassiem, wat in 2016 en 2017 in agt toetse vir die Bokke in aksie was, is besig om die nat velde van Europa droog te speel met sy witwarm vertonings. Net verlede maand is die voormalige Cheetah deur walesonline.co.uk uitgesonder as een van die Scarletts se beste spelers sover hierdie seisoen.
Maar dis nie net die kritici wat gaande is oor Cassiem nie. Hy het aanvanklik met beserings gesukkel toe hy in 2018 by die Walliese span aangesluit het. Dis nou iets van die verlede en hy speel deesdae sulke goeie rugby dat die Scarlets se ondersteuners hom as een van hul gunstelingspelers aangeneem het.
Ná wedstryde op hul tuisveld kan Cassiem omtrent nie by die kleedkamer kom nie, so word hy deur handtekeningjagters oorval. Hy is self ook nie skaam om sommer by die paviljoen op te klim en met ondersteuners te gaan blad skud nie.
Werner Kruger speel ook steeds goeie rugby vir die Scarlets. Foto: Gallo Images
Die Scarlets het verlede week ietwat onverwags met 9-14 teen Edinburgh verloor. Kort voor die einde van die wedstryd het Cassiem 'n vinnige tikskoppie van 'n strafskop geneem en oor die doellyn gebars vir wat 'n belangrike drie sou gewees het. Hy het egter glo die tikskoppie van die verkeerde plek geneem en die drie is nie toegelaat nie.
Die Kings kan hulle seker nou maar regmaak vir 'n vasbeslote Cassiem wat teen hulle vir daardie foutjie sal wil vergoed.
Die Kings sal ook weer met die voormalige Bokstut Werner Kruger te doen kry. Kruger speel al sedert 2016 vir die Scarlets en het die Kings ook al 'n paar keer in die reeks stukkend geskrum.